FI Euroopan unionin virallinen lehti C 63/35

Hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30 päivänä toukokuuta 1994 annetun Euroopan parlamentin ja neuvoston direktiivin 94/22/EY mukainen Yhdistyneen kuningaskunnan hallituksen ilmoitus

(2006/C 63/03)

(ETA:n kannalta merkityksellinen teksti)

YHDISTYNEEN KUNINGASKUNNAN ILMOITUS OFFSHORE-ÖLJY- JA KAASULUPIEN 24. HAKUKIERROKSESTA

YHDISTYNEEN KUNINGASKUNNAN KAUPPA- JA TEOLLISUUSMINISTERIÖ

Vuoden 1998 Petroleum Act -säädös

Offshore-lupakierros

Kauppa- ja teollisuusministeri pyytää kiinnostuneita tahoja hakemaan merellä tapahtuvaa tuotantoa koskevia lupia (Seaward Production Licences) tiettyjä Yhdistyneen kuningaskunnan mannerjalustan alueita varten.

Tämä pyyntö koskee sellaisia lohkoja ja osalohkoja, jotka sijaitsevat Yhdistyneen kuningaskunnan kauppa- ja teollisuusministeriössä (DTI) säilytettävissä kartoissa määritellyillä alueilla ja jotka eivät kuulu tämän ilmoituksen julkaisuajankohtana minkään voimassa olevan öljyntuotantoluvan piiriin. Karttoihin voi tutustua kauppa- ja teollisuusministeriössä tämän ilmoituksen voimassaolon ajan etukäteen sovittuna ajankohtana (tutustumisajat puhelimitse numerosta (44-20) 72 15 50 32) maanantaista perjantaihin klo 9.15—16.45.

Lupatarjousta koskevat täydelliset tiedot, joihin sisältyvät tarjolla olevien alueiden luettelot ja kartat, lupia koskevat ohjeet, lupaehdot sekä hakuohjeet, ovat saatavissa energiavarojen kehittämisyksikön (Energy Resources Development Unit, ERDU) verkkosivuilta (ks. jäljempänä oleva verkko-osoite).

Kaikki hakemukset arvioidaan Hydrocarbons Licensing Directive Regulations 1995 -säännösten (S.I. 1995 N:o. 1434) ehtojen mukaisesti. Arvioinnissa pidetään lähtökohtana sitä, että on olemassa jatkuva tarve ripeälle, perusteelliselle, tehokkaalle ja turvalliselle etsintätoiminnalle Yhdistyneen kuningaskunnan öljy- ja kaasuvarojen löytämiseksi. Lisäksi otetaan asianmukaisesti huomioon ympäristönäkökohdat. Arviointikriteerit on julkaistu Euroopan unionin virallisessa lehdessä C 56 (4.3.2004, s. 3), ilmoituksen kohdissa 9—14. Lisää tähän tarjoukseen liittyviä ohjeita on energiavarojen kehittämisyksikön (Energy Resources Development Unit, ERDU) verkkosivuilla osoitteessa: http://www.og.dti.gov.uk/.

Luvat

Jos kauppa- ja teollisuusministeri päättää tarjota lupaa hakijalle, joka on jättänyt hakemuksen tämän ilmoituksen perusteella, tarjous tehdään 12 kuukauden kuluessa tämän ilmoituksen julkaisupäivämäärästä.

Ministeri ei vastaa mistään kustannuksista, jotka aiheutuvat hakijalle hakemuksen harkintavaiheessa tai sen tekemisen yhteydessä.

Strateginen ympäristöarviointi

Kauppa- ja teollisuusministeriö on suorittanut kohteena olevilla alueilla strategisen ympäristöarvioinnin niiden vaatimusten mukaisesti, joista on säädetty tiettyjen suunnitelmien ja ohjelmien ympäristövaikutusten arvioinnista annetussa direktiivissä 2001/42/EY. Arvioinnin tulokset ovat nähtävissä ERDU:n verkkosivuilla osoitteessa: http://www.og.dti.gov.uk/.

Lupahallinto (Licence Administration): Energy Resources Development Unit (ERDU), Department of Trade and Industry, 1 Victoria Street, London SW1H 0ET (puhelin (44-20) 72 15 50 32, faksi (44-20) 72 15 50 70).

ERDU:n verkkosivut: http://www.og.dti.gov.uk/